Malabo

**Malabo** o **Malabu**, dantis llamá **Santa Isabel**, es la capital de Guinea Ecuatorial (inque está n’acontinación la futura capital Oyala-Ciá dela Pas qu’la reemplazará) i dela provincia de Bioko Norti. Está localizá ena costa norti dela isla de Bioko —isla conocía dantis polos bubis, los sus habitantis autóctonus, cumu *Etulá* i cumu *[[Fernando Poo]]* polos uropeus— i tien una puebración aproximá de 297000 habitantis.

Los idiomas oficialis dela ciá, assina cumu de tol país, sonl l'español (idioma prencipal i prácticamenti l’únicu gastau), el francés i el portugués.

Malabu es la ciá más antigua de Guinea Ecuatorial. Por esti motivu se puein vel una gran cantidá d’edificius con arquitectura colonial que al mesmu tiempu convivin con edificius moernus construíus ena última i recienti etapa, ya endispués dela endependencia. Las callis del centru, cun un diseñu cuadrau, revelan la antigua concepción de ciá moerna, con çonas peatonais en toas ellas. La ciá tamién ofreci abondas çonas verdis i d’ociu. Esti fenómenu provoca una sensación d’arquitectura de presión atenuá pola baja estatura d’edificius nuna combinación entri occidentalización arquitectónica i africanismu.

Se denominó **Port Clarence** ena su fundación, llevá a cabu polos británicus, i más alanti passó a llamal-si **Santa Isabel** duranti l'etapa española. En 1973, duranti la presidencia de Francisco Macías Nguema i enos primerus añus d’endependencia, recibió el nombri atual.

## Estória

### Conquista portuguesa dela región
En 1472, nun ententu por enllegal a una nueva ruta acia las Indias, el naveganti portugués Fernando Poo destapó la isla de Bioko, que llamó "Fermosa". Más tardi la isla fue bautizá con el nombri del su destapaol, Fernando Poo. A prencipius del sigru XVI, concretamenti en 1507, el portugués Ramos de Esquivel realiçó un primer ententu de colonización uropea ena isla de Fernando Poo. Estabreció una factoría en *Concepción* (atual Riaba) i desenvolvió las plantacionis de caña de azúcar, peru la hostilidá del autóctonu puebru bubi i las malotias pussun fin rápidamenti a esta esperiencia.

Con los trataus de San Ildefonso en 1777 i de El Pardo en 1778, duranti el reinaú del rei español Carlos III los portuguesis cedun a los españolis la isla de Fernando Poo, la d’Annobón i el derechu a realizal comerciu ena parti continental nuna çona d’enfluencia de 800 000 km² aproximadamenti n’África (golfo de Biafra), a cambiu dela Colonia del Sacramento nel Ríu dela Prata i la isla de Santa Catalina frenqui a las costas brasileñas (ocupás polos españolis). La çona s’estendía dendi el delta del Níger ata la desembocaura del río Ogüé —nel atual Gabón— i comprendía, amás delas islas de Fernando Poo i Annobón, las islas costeras de Corisco i Elobey.

Tras la expedición del Condi d’Argelejos (Brigadier Don Fernando Felipe de los Santos Toro) i el tenienti coronel Primo de Rivera, que desembarcó ena atual Luba el 24 d’otubri de 1778 pa tomal posesión n’nombri de Carlos III de España de los Territorius del Golfu de Guinea, a bordu de los barcus *Santa Catalina*, *Soledad* i el bergantín *Santiago*, se vierun marrás las deferentis tentativis de colonización pun parti d’España destas tierras, quien nu dedicó un particular enterés ena Guinea Española, i que en 1827 autorizó que los británicus gastaran la isla cumu basi pala labol de persecución dela trata de escravus.

### Fundación británica dela ciá cumu ''Port Clarence''

En 1821, el capitán británicu Nelly abordó la isla de Fernando Poo. La encontró meyu abandoná i fundó l’estabrecimientu de *[[Riaba|Melville Bay]]* (Riaba). Angunus añus más tardi otru capitán británicu, William Fitzwilliam Owen, decidió colonizal la isla i estabelcel nel norti dela mesma —el emplazamientu dela atual Malabu— una basi palos barcus británicus que perseguían a los traficantis uropeus d’escravus. Es assina cumu surdi, el 25 de diziembri de 1827 *Port Clarence*, sobri las ruinas dun assentamientu portugués prevéu. El nombri hue elegíu n’onol al Duque de Clarence, que endispués se convertiríe en Guillermo IV del Reino Unido. Los bubis autótonus dela isla la llamaron "*Ripotó*" (*«lugal de los estranjerus»*). La puebración dela capital se fue acrecentandu pola llegada delos escravus libertus delos barcus apresaus pola armada británica que decidían quedal-si a viví ena isla. L’asentamientu delos libertus en Port Clarence hue anteriol ala formación de Sierra Leona cumuna colonia d’esclavus liberáus. Los descendientis destas pressonas esclavizás i liberás entavía permanecin ena isla. A ellus s’unirían otrus emigrantis aportaus cumu trabajantis libris proceentis delos atualis paísis de Liberia, Sierra Leona, Ghana, Costa de Marfil, Benín, Nigeria i Camerún, constituyendu el grupu de puebración conocíu cumu "criollus" u fernandinus, i que tien cumu lengua propia un pidgin bantú-inglés con elementus d’español.

Duranti el periodu dela presencia británica, los cónsulis británicus se aconvertían automáticamenti en gobernaoris dela colonia. Entri ellus destacó el gobernaol John Beecroft, un marinu mulatu británicu que moernizó la capital, cuya labol fue reconocía más tardi por España erigiendu un monumentu que s’alcuentra en Punta Fernanda.

### Control definitivu español i nueva capital cumu ''Santa Isabel''

En 1844, quandu ya gobernaba la reina Isabel II de España tras la regencia dela su mairi María Cristina i Baldomero Espartero, nun ententu de moernizal España i de rescatar el su patrimoniu, la Corona española le hizu sabiel al Reinu Uniu el su deseú de hacelsi de nuevu con el control dela colonia i, pun tantu, dela isla. Tardarun una década más pa llevá a cabu esti control direutu. La capital ya contaba con mayol dinamismu i las misionis religiosas protestantis estabán teniendu muchu éssitu. Dambos dos elementus ayudarun al cambiu d’actitú d’España, amás delas razonis internas ya aludías.

Los españolis volverun a tomal control dela isla en 1855 i la capital *Port Clarence* hue rebautizá *Santa Isabel*, n’onol a Santa Isabel d’Aragón. La capital dela isla de Fernando Poo se convirtió en capital dela Guinea Española.

El su nombri atual le hue dau en 1973 cumu parti dela campaña del presidenti Francisco Macías Nguema pa sustituil los topónimos d’orihin uropeu con nombris propiamenti africanus, n’onol a Malabo Lopelo Melaka, últimu rei bubi. Malabu, iju del rei Moka, se entregó a los españolis, mientras que el su tíu Sas Ebuera, jevi de los guerrerus bubi, reclamaba la legitimidad del tronu bubi i s’oponía a los españolis. Tras la su muerti nuna escaramuza con los españolis, Malabu se convirtió en rei sin oposición, peru sin atribucionis. Los clanis i localidais bubi tardarun n’aceptal la soberanía española sobri la isla, i ata 1912 nu se logró con la pacificación total dela isla.

### Reinaú del terrol

Tras la endependencia de Guinea Ecuatorial, duranti el llamau *"Reinaú del terrol"* de Macías Nguema, el ditaol reprimió a gran parti dela entelectualidá del país, eniciandu el procesu d’acaparamientu de los puestus dela alministración pública pun parti de los oriundus de Mongomo i del clan esangui. Abondus de los habitantis dela ciá tuvierun que abandonala. Enus últimus añus del su mandatu, prácticamenti un quintu dela puebración del país huyó. Entavía Malabu (nombri que adquirió en 1973 nel marcu de los ) trata de sanal las sus heridas d’essi periodu, si bien el sucesol ena jefatura del Estau, Teodoro Obiang Nguema, presidenti dendi 1979 meyanti un golpi que depusu a Macías, nu a llevau a cabu mejoras de ningua crasi.

D’atrás del cuartel cercanu al Palaciu del Gobernaol, hunqui a una playa negra ondi desemboca el río Cónsul, s’alcuentra la ignominiosa i famosa prisión Playa Negra (tamién conocía cumu *prisión de Blay Beach* u *Black Beach* según otras versionis) ondi án siu aterráus numerosas pressonas dendi la endependencia en 1968. Entri los aterraus i torturaus s’alcuentran abondus lídeis políticus cumu Rafael Upiñalo, Fabián Nsue, Felipe Ondo Obiang, Martín Puye del Movimiento para la Autodeterminación de la Isla de Bioko (MAIB) u Plácido Micó dela formación socialdemócrata Convergencia para la Democracia Social (CPDS).

## Geografía

Malabu está situá al norti dela isla de Fernando Poo u Etula, enas coordenas 3°45′7.43″&nbsp;N i 8°46′25.32″&nbsp;E. El sul de Malabu está limitau pun el ríu Cónsul i justu al otru lau del ríu, al suroesti, s’alcuentra el ospital. Al oesti dela ciá, situau a unus 9 km del centru de Malabu, s’alcuentra el renovau Aeropuerto de Malabo-Santa Isabel. Ena región costera del norti dela ciá s’alcuentran bahías i cabos. El mayol de los cabus es el de punta dela Unidá Africana situau justu d’atrás del Palaciu Presidencial i que ocupa tola parti oriental dela bahía de Malabu. Otru cabu d’importancia es punta Uropa situau nel oesti dela ciá mu cercanu al aeropuertu.

### Clima

A pesar dela su ubicación cercana al ecuadol terrestri, Malabu tien un clima húmedo i tropical. La ciá tien un promediu de 1800 mm de lluvia al añu.

Malabu tien una pequeña i corta estación seca entri diziembri i hebreru i una larga estación lluviosa que cubri los nuevi mesis restantís. Las temperaturas duranti tol añu ena ciá son relativamenti constantis, cun un promediu de 25 °C.

### Aministración

El atual alcaldi del municipiu es Quintiliano Obiang Nkulu Nchama, quien estableci que los servicius municipalis previstos pol la ley i que son responsabilidá del municipiu son: abastecimientu d’agua potable i o tras fuentis públicas, alumbráu públicu, pavimentación de caminus, cementerios, limpieza i saneamiento, el tratamientu sanitariu de la basura i deshechus, desinfección i desinsectación, casu d’emergencia —primeros auxilios—, las inspeccionis sanitarias i de bebius, la inspección sanitaria dela vivienda insalubre, el saneamientu, los bancus públicus, mataderos, mercados i la eliminación de aguas estancadas entri otrus.

### Lista de alcaldis dendi 1960

## Demografía

Malabu cuenta con una puebración relativamenti joven. Aproximadamenti el 45% dela su puebración nu supera los 15 añus. Ábati del 4% dela puebración tien más de 65 añus. La mayoría dela puebración vivi en çonas ruralis dela isla.

## Economía

Malabu es el centru comercial i financieru del país. La economía de Malabu se basi ena alministración i otrus servicius. Tamién el comercio es una delas actividais económicas más destacás i importantis, sobri tou dendi la llegada delas compañías proceentis de los Estados Unidos las qualis gastan los pozus de petróliu cercanus a la costa. Esti comerciu tamién se da pola presencia d’otrus estauunidensis, de latinoamericanus, nigerianus, camerunesis, españolis i otrus habitantis de los paísis d’África Central que acrecientan el comerciu. En Malabu s’alcuentra la sedi del BEAC u Banco de los Estados de África Central. El su edificiú hue construíu pol Banco Popular Español, peru tras la endependencia passó a sel la sedi del Banco de Guinea Ecuatorial.

Las substancialis ganancias proceentis dela explotación petrolífera nu án siu aplicás ena reducción de pobreza dela ciá assina cumu tampocu del país.

La industria prencipal dela ciá es la elaboración de pescado, mientras que el cacao i el café son los prencipalis productus d’exportación.

Malabu cuenta con puerto d’altu tonelaji conectau prencipalmenti con los puertus de Duala (Camerún) i Bata, assina cumu conexión aérea a través d’un aeropuertu enternacional.

Dessistin unas 300 plaças oteleras, delas qualis ábati 50 son de calidá.

## Transportis

### Sistema de transporti públicu
El sistema de transporti en común dela capital incluyi serviciu d’autobusis que realizan el trayectu entri el centru de Malabu i el barriu d’Ela Nguema, de taxis que circulan la ciá i las çonas periféricas, i de vehículus d’alquiliel llamaus Avis i Europcar.

### Transporti marítimu

El puerto de Malabo puei alcanzal una capacidá teórica de tratamientu de 200.000 toneladas/añu. Los prencipalis enlacis marítimus son con destinu nacional a Bata i enternacional a España i Duala en Camerún.

### Transporti aereu

El Aeropuertu Enternacional de Malabu sirvi a la ciá. Se sitúa a 7 km del centru en Punta Europa.

Los vuelus enternacionalis aterriçan nel aeropuertu de Malabu los siguientis destinus:

* Madrid (España): Ceiba Intercontinental (4 vuelus semanalis
* París (Francia): Air France (3 vuelus semanalis)
* Fráncfort (Alemaña): Lufthansa (3 vuelus semanalis)
* Casabranca (Marruecus): Royal Air Marroc (2 vuelus semanalis)
* Estambul (Turquía): Turkish Airlines (1 vuelu semanal)
* Cotonú (Benín): Cronos Airlines (2 vuelus semanalis)
* Abiyán (Costa de Marfil): Ceiba Intercontinental (3 vuelus semanalis)
* Acra (Ghana): Ceiba Intercontinental (3 vuelus semanalis);
* Santo Tomé (Santo Tomé i Príncipi): Ceiba Intercontinental (3 vuelus semanalis); 
* Duala (Camerún) Ethiopian Airline (3 vuelus semanalis); Cronos Airlines (3 vuelus semanalis)
* Libreville (Gabón): Royal Air Marrocc (2 vuelus semanalis)
* Port Harcourt (Nigeria): Cronos Airlines  (2 vuelus semanalis)
* Adis Abeba (Etiopía): Ethiopian Airlines (3 vuelus semanalis)

Dendi el aeropuertu de Malabu, se puei volal a cualisquiera de los otrus aeropuertus nel país. Estus aeropuertus están situaus ena región d’Annobón, Bata, Mongomoyen, i Corisco.

## Educación
La Universidad Nacional de Guinea Ecuatorial (UNGE) i la Universidad Nacional de Educación a Distancia (UNED), esta última española i ubicá nel Centro Cultural de España en Malabo, cuentan dambas dos con sendas sedis ena ciá. El Colegio Nacional Enrique Nvó Okenve, una delas universidadis del país, cuenta con unu de los sus dos campus ena ciá.

En la Educación Secundaria Básica (ESBA) i Bachilleratu, ai el Instituto Nacional de Enseñanza Media Rey Malabo.

## Espacius culturalis

A través dela Agencia Española de Cooperación Internacional para el Desarrollo (AECID), se realizan várius proyetus de desarrollu tantu a nivel regional cumu nacional. Cola su sedi ena Oficina Técnica de Cooperación en Malabu (criá en 1984), se llevan a cabu accionis pal desarrollu dela cultura, salud, educación i fortalecimientu institucional. Destacandu el Centro Cultural de España en Malabo (CCEM), hundau en 2003, ondi se fomenta a los jóvenis sentilsi nun espaciu cultural i ondi puedan dal rienda suelta a la su libertá pala creatividá. Tamién tien otrus tres ejis geográficus, pa assina captal el mayol númiru de pressonas dela región i contribuil al su desarrollu. Entri las sus actividais están la hormación, arte, cine, teatro, música i juegos, hunqui a los dos prencipalis festivalis: el Festival de Cine Itineranti de Guinea Ecuatorial (FECIGE) i el Festival Enternacional de Hip Hop en Malabu.

Otru de los centrus importantis es el Centro Cultural Hispano-Guineano, dendi 2012 Centro Cultural Ecuatoguineano, que enició siendu sedi del Instituto Cardenal Cisneros, i endispués archivu, museu i biblioteca. Hue construíu enus añus 1950.

Unu de los prencipalis museus es el Museo de arte moderno de Guinea Ecuatorial, con arti tradicional i contemporáneu del país i del continenti. Ena ciá tamién s’alcuentra la Biblioteca Nacional, cuy’edificiu hue construíu en 1916, i que llegó a sel la jefatura dela Falange Española y de las JONS.

## Turismu

El setol turísticu está conociendu un avançi mu significativu. Dendi el descubrimientu del petróliu se án realizau numerosas infraestructuras. Endispués dela primera reunión africana realizá en dichu país, se á observau un cambiu importanti en tolos aspectus vinculaus a la promoción del turismu. Una dellas es la famosa ciá de Sipopo, la cual está diseñá pa albergal un turismu de negocius i remuneradol. 

La ciá de Malabu, es un puntu neurálgicu pal turismu de Guinea Ecuatorial. En primer lugal, tien conexión directa conas prencipalis atraccionis turísticas dela Isla de Bioko i en segundu lugal, poséi una amplia gama hotelera pa tou tipu de públicu. Entri los prencipalis lugaris turísticus accesiblis dendi esta ciá puein destacalsi los siguientis:

* Ureka: Esta pequeña localidá ubicá al sul dela isla es rica en primatis i pájarus. Amás, destaca polas sus impresionantis playas vírgenis i polas sus cascadas naturalis ondi es posibli bañalsi. Duranti los mesis de noviembri a hebreru, es posibli observal la desovación de tortugas marinas duranti la nochi. 
* Cascadas Ilachi u Iladyi: Son las cascadas más grandis del país, con más de 250 metrus de caía. S’alcuentran a unus 45 minutus a pie dendi la ciá de Moca (Guinea Ecuatorial). Ai que acceel a ellas meyanti una caminata pola selva cruçandu várius ríus. 
* Pico Basilé: Es la montaña más alta de Guinea Ecuatorial, perteneci a escudu volcánicu hunqui al monte Camerún i a la gran caldera de Luba. Con más de 3000 metrus d’altura es visibli dendi toa la ciá de Malabu. El su accesu es relativamenti sencillu al dessistil carreteras en mu buenas condicionis. Ena cima s’alcuentra la encreíbli eglesia i la estatua dela Madri Bisila. La escultura hue criá pol escultol español Modesto Gené Roig nel añu 1968. 

Numerosas entidais cumu Rumbo Malabo, Guinea Turismu i otras empresas, hazin conocel al mundu el setol turísticu del país assina cumu las virtuis i lugaris más turísticus.

Numerosas entidais cumu Rumbo Malabo, Guinea Turismu i otras empresas, hazin conocel al mundu el setol turísticu del país assina cumu las virtuis i lugaris más turísticus.

## Lugaris de cultu

Entri los lugaris de cultu, s’alcuentran prencipalmenti eglesias i templus cristianus: arquidiócesis de Malabo (Iglesia Católica), Iglesia universal del Reino de Dios, Asambleas de Dios. Tamién ai mesquitas musulmanas.

## Lugaris d’interés

Malabu es una ciá que conserva edificius dela época colonial talis cumu el Palaciu dela Presidencia i el edificiú del Palaciu de Justicia de Malabu. Nel centru tamién s’alcuentran otras construccionis colonialis, anque están deteriorás, cumu los edificius de madera del siglu XIX delas callis Nigeria i Rey Boncoro.

Destacan cumu construccionis notabris la Catedral de Santa Isabel, que es a la vezi sedi dela Archidiócesis de Malabu. Se trata d’un templu d’estilu neogótico, construíu entri 1897 i 1916. El su arquitetu hue Luis Segarra Llairadó i se costeó con aportacionis del gobiernu d’España i donacionis de fielis. Cuenta con dos torris de 40 metrus d’altura. Pui que el mesmu Antoni Gaudí supervisara los planus.

Otrus lugaris d’interés son La Gaditana, casa conocía anteriormenti cumu Finca Amilivia, anterior a 1918, la casa Teodolita, de 1902 i unu de los más antigus dela ciá, el edificiú del Ayuntamientu de Malabu, la iglesia de Elá Nguema, la Praça dela Endependencia, el Centru Cultural d’España i la bahía del puertu.

## Gastronomía

Son famosus los restaurantis ondi se sirvin pratus de pescaú a la brasa. Se cocinan pratus de carni de cocodrilu, jabalí u antílope con salsa de tomati, modica, berenjenas u cacahueti, con arros, yuca fermentá, plátanu fritu u cocíu.

## Deporti

La prencipal instalación deportiva de Malabu, i del país, es el Estadiu de Malabu, con capacidá pa más de 15&nbsp;000 espectadoris. En él se án disputau partíus enternacionalis, cumu dela Copa Africana de Naciones 2012, u ondi jugó la selección de fúrbol d’España, en aquel momentu campeona del Mundu. En esti estadiu tamién juega los sus partíus el prencipal club del país, el Sony Elá Nguema. Otrus clubis disputan los sus partíus nel Estadio Internacional, con capacidá pa 6000 espectadoris, i ondi jugaba los sus partíus la selección de fúrbol de Guinea Ecuatorial hata que se inauguró el nuevu estadiu.

La Copa Africana de Naciones 2012 hue organizá de horma conjunta pol Gabón i Guinea Ecuatorial i una delas quatru sedis del torneu hue el Estadiu de Malabu, el prencipal estadiu del país, inaugurau en 2007. En Malabu se disputarun seis partíus dela fasi de grupus (un partíu del grupu A i cincu del grupu B), i un cruci de cuartus de final.

El 16 de noviembri de 2013, la selección de fúrbol d’España disputó un partíu amistosu contra la selección de fúrbol de Guinea Ecuatorial. Se trataba dela primera visita d’una selección uropea al país, i el encuentru hue criticau por várius estamentus, cumu el presidenti dela Liga Nacional de Fúrbol Profesional, Javier Tebas, debíu a la situación política del país i el gobiernu de Teodoro Obiang.

Algunus de los prencipalis clubis del país, que án ganau en varias ocasionis la Primera División de Guinea Ecuatorial son dela ciá de Malabu. El club con más títulus de liga es el Sony Elá Nguema con 14. Otrus clubis dela ciá que se án proclamau campeonis de liga son el Renacimiento Fútbol Club, el Atlético Malabo u el Cafe Bank Sportif. Otru de los clubis dela ciá es el Atlético Semu, campeón en una ocasión dela Copa Ecuatoguineana.

Otru de los clubis importantis dela ciá es el Malabo Kings de baloncestu, que á siu campeón del país, i que en 2013 se proclamó campeón del Campeonato de la Zona Centro de África de baloncesto, al ganal en Kinsasa al Talia, de Gabón. El Malabo Kings ya abía quedau segundu en 2011, en Yaundé (Camerún). En 2013 se celebró en Malabo el I Campus de Baloncesto Ciudad de Malabo, organizado por la Federación de Baloncesto de Guinea Ecuatorial y el Club de Baloncesto Conejero, de España.

## Ciudais germanás
*  Acayucan , Méxicu
*  Celaya, Méxicu
*  Guadalajara, Méxicu
* Río Caribe, Veneçuela
* La Abana, Cuba
* Cúcuta, Colombia

## Referencias

## Atijus p'ahuera

* ]